Ændret forslag til RÅDETS FORORDNING om oprettelse af et instrument for økonomisk støtte til fremme af den økonomiske udvikling af det tyrkisk-cypriotiske samfund og om ændring af Rådets forordning (EF) nr. 2667/2000 om Det Europæiske Genopbygningsagentur

(forelagt af Kommissionen)

BEGRUNDELSE

Det almindelige formål med forslaget til Rådets forordning om oprettelse af et instrument for økonomisk støtte [1] er at yde det tyrkisk-cypriotiske samfund bistand med særlig vægt på den økonomiske udvikling, den økonomiske integration af øen og bedre kontakt mellem de to samfund og med EU for at lette Cyperns genforening. Det store disponible beløb på 259 mio. EUR (forpligtelserne skal indgås i løbet af 2004-2006 og bistanden gennemføres frem til 2009) kræver særlige midler til forvaltningen og gennemførelsen af bistanden.

[1] KOM(2004) 465 endelig.

I henhold til forslagets artikel 3 er Kommissionen ansvarlig for forvaltningen af bistanden. Forslagets artikel 5 fastsætter forskellige gennemførelsesmuligheder i overensstemmelse med reglerne i anden del, afsnit IV, i Rådets forordning 1605/2002 [2]. Bistanden på infrastrukturprojektområdet skal bl.a. tage sigte på kraftværker, affaldshåndtering og vandforvaltning, renovering og udvikling af transportprojekter, herunder forbindelser mellem øens to dele. Det er derfor indlysende, at en stor del af midlerne vil blive anvendt til infrastrukturinvesteringer. Den bedste løsning synes at være at overdrage gennemførelsen af bistanden til Det Europæiske Genopbygningsagentur (EAR, i det følgende benævnt "agenturet") .

[2] EFT L 248 af 16.9.2002, s. 1.

Agenturet blev oprettet efter Kosovo-krisen og skulle forvalte EU's bistand til det FN-administrerede Kosovo. Agenturets mandat omfatter hele projektforløbet, lige fra identificering (herunder forberedende undersøgelser) til endelige betalinger, overvågning og evaluering af projekter, som det har ansvaret for. Agenturet er kontraherende myndighed på Kommissionens (og eventuelt andre donorers) vegne. Det har juridisk personlighed og er juridisk fuldt ud ansvarlig over for tredjeparter (f.eks. personale, kontrahenter, støttemodtagere).

Siden agenturet blev oprettet er dets mandat allerede blevet udvidet to gange, nemlig i slutningen af 2000 til Republikken Jugoslavien (i dag statsunionen Serbien og Montenegro) og i slutningen af 2001 til Den Tidligere Jugoslaviske Republik Makedonien. Den 28. juni 2004 foreslog Kommissionen at forlænge agenturets mandat for de pågældende lande i yderligere to år, dvs. indtil den 31. december 2006 [3]. Agenturets mandat kan udvides yderligere, så det også dækker den nordlige del af Cypern.

[3] KOM(2004) 451 endelig.

Agenturet er allerede veletableret. Dets status giver det mulighed for at ansætte al nødvendigt personale under selve programmet. Det har en lang og anerkendt erfaring med gennemførelse af større infrastrukturprojekter, der kommer til at udgøre størstedelen af bistanden til den nordlige del af Cypern. Agenturet har evnen til at nå målene til tiden og opnå resultaterne. Det synes at være den eneste mulighed for hurtig levering af bistandsprogrammet til det nordlige Cypern.

Endelig opfattes agenturet som politisk neutralt. Dets mandat er gennemførelse af bistand, mens den politiske beslutningstagning ligger hos Kommissionen. Dette er klart en fordel i et delt Cyperns komplekse og komplicerede situation. Agenturet ligger i Thessaloníki og dermed meget tættere på Cypern end hovedsædet for Kommissionens bistandstjenester.

2004/0145 (CNS)

Ændret forslag til RÅDETS FORORDNING om oprettelse af et instrument for økonomisk støtte til fremme af den økonomiske udvikling af det tyrkisk-cypriotiske samfund og om ændring af Rådets forordning (EF) nr. 2667/2000 om Det Europæiske Genopbygningsagentur

1. Følgende indsættes som betragtning nr. 7:

'(7) For at levere bistand i overensstemmelse med principperne om sund økonomisk forvaltning skal Kommissionen kunne uddelegere gennemførelsen af den af denne forordning omfattede bistand til Det Europæiske Genopbygningsagentur. Rådets forordning (EF) nr. 2667/2000 om Det Europæiske Genopbygningsagentur [4] skal derfor ændres i overensstemmelse hermed.'

[4] EFT L 306 af 7.12.2000, s. 7.

De efterfølgende betragtninger omnummereres.

2. I begyndelsen af stk. 2 i artikel 5 indsættes følgende:

'Medmindre der er truffet afgørelse i henhold til artikel 2, stk. 5, i Rådets forordning (EF) nr. 2667/2000, ....'

3. Følgende artikel indsættes efter artikel 5:

'Artikel 5a

I forordning (EF) nr. 2667/2000 foretages følgende ændring:

I artikel 2 tilføjes som stk. 5:

- 'Kommissionen kan overdrage bistandsgennemførelsen til agenturet med henblik på at fremme den økonomiske udvikling i det tyrkisk-cypriotiske samfund inden for rammerne af Rådets forordning (EF) xx/2004.'